**Årsrapport Gjettum Vel 2024**

**Høyspentledning fra Hamang til Smestad**: Vi i Gjettum Vel er svært fornøyde med at Energidepartementet har gjort vedtak om at kraftlinjer skal i bakken. Det har vært et massivt opprør mot de omtalte «monstermastene» som var planlagt i vårt tettbebygd strøk. Flere berørte vel i Bærum har jobbet med denne saken i mange år. Vi i Gjettum Vel mener dette er en viktig beslutning for vårt område og vil følge saken videre for faktisk gjennomføring.

**Ny høring vedrørende Franzefoss/Kalkbyen**: Det ble avholdt et informasjonsmøte, 26.02.2025, hvor vellet var til stede. Rundkjøringene og innkjøring til feltet er nå endret i nytt planforslag. Det blir adkomst fra Bærumsveien som før, og nå i tillegg også fra Fransefossveien. Innkjøringen fra Ringeriksveien er tatt ut av planforslaget.

Bygningshøyden skal være lik den i det nærmeste bygget på Hamang Terrasse (det tidligere kontorbygget). Det er også planlagt mindre endringer i felt B4. Bygget vil bli flyttet nordover og lengre vekk fra «kontorbygget» på Hamang.

Det har også vært høringer i forbindelse med **detaljregulering av sykkelvei/fortau langs Bærumsveien**. Våre innspill fra Gjettum Vel har spesielt gått på trafikken i krysset fra Rudsveien og ut på Bærumsveien. Etter at ny tunnel åpnet (E16) har det blitt vesentlig mer trafikk i Bærumsveien. Det er også økt trafikk i Rudsveien og krysset ved mellom disse to veiene er svært utfordrende, De som bor i området velger innimellom å kjøre motsatt vei (omvei), fremfor å bli stående i krysset med Bærumsveien.

Sykkeltrafikken bør ikke krysse i plan ved Rudsveien. Det er for mye trafikk.

**Fotgjengerovergang Vallerveien v/Circle K**: Lys er på plass og vellet følger fortsatt om det gjennomføres kutting av busk og kratt for god oversikt ved overgangen.

**Velbenkene**: Alle benker i orden.

**Velgrenser:** Grensen Sandvika/Gjettum Vel gikk tidligere midt i Sykehusveien. Sykehusveien med tilhørende stikkveier hører naturlig til Sandvika og er flyttet til Sandvika Vel.

**Medlemskap**: Bærum Sykehus Venneforening og Asker & Bærum Trafikksikkerhetsforening.

VÅRAKSJONEN.

Våraksjonen ble gjennomført i første halvdel av mai måned. Dessverre var det også denne gangen utfordringer med at ikke alt ble hentet før 17. mai.

OBS; All deltagelse i vårinnsamlingen er på eget ansvar, men styret gjør sitt beste for å bringe det hele vel i havn.